Document ID: 32005D0607

KOMISIJAS LĒMUMS
(2005. gada 5. augusts)
attiecībā uz datoru atbalstā un sakaru pasākumos ieguldīto izdevumu finansēšanu dzīvnieku veselības un labturības jomā 2005. gadam
(2005/607/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 17., 37. un 37.a pantu,
tā kā:
(1)
Ar Komisijas 2004. gada 30. marta Lēmumu 2004/292/EK (2) par TRACES integrētās sistēmas ieviešanu dalībvalstīm ir obligāti jāiekļaujas šai sistēmā no 2004. gada 31. decembra. Ir jāparedz nepieciešamie izdevumi sistēmas uzlabošanai, ko prasa likumdošanas attīstība veterinārijas jomā. Tehnisko vajadzību dēļ, kas saistītas ar TRACES ražošanas vides pieejamību un stabilitāti, kā arī drošības prasību dēļ nepieciešams arī iegādāties datorus un pieņemt darbā operatoru un tehniķu grupu, kas nodarbotos vienīgi ar šo sistēmu. Sistēmas izmantošana ikdienā tāpat prasa arī piemērotu loģistisko atbalstu.
(2)
Izziņošanas sistēma, kas ieviesta, pamatojoties uz Padomes 1982. gada 21. decembra Direktīvu 82/894/EEK par dzīvnieku slimību paziņošanu Kopienā (3) un ar Komisijas 2005. gada 1. marta Lēmumu 2005/176/EK, ar kuru nosaka kodificētas veidlapas un kodus dzīvnieku slimību izziņošanai saskaņā ar Padomes Direktīvu 82/894/EEK (4), ir jāuzlabo un jāpadara ērtāka lietošanā, tā jāpielāgo, iegādājoties labāku kartografēšanas saskarni.
(3)
Ieviešot informācijas politiku dzīvnieku aizsardzības jomā, jāveic pasākumi nolūkā piemērot Padomes 2004. gada 22. decembra Regulu (EK) Nr. 1/2005 par dzīvnieku aizsardzību pārvadāšanas laikā un grozījumu izdarīšanu Direktīvās 64/432/EEK un 93/119/EK un Regulā (EK) Nr. 1255/97 (5). Nepieciešami īpaši pētījumi par satelītu navigācijas tehnoloģijas izmantošanu, kā arī par tādas informācijas sistēmas attīstību, kas būtu savietojama ar pastāvošajām sistēmām, it sevišķi ar TRACES.
(4)
Informācijas politika dzīvnieku aizsardzībā prasa arī informācijas izplatīšanu par tehnikas un zinātnes attīstību šajā jomā, kā arī aptaujas veikšanu par patērētāju nostāju pret dzīvnieku labturību lopkopībā.
(5)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR NOLĒMUSI ŠĀDI.
1. pants
Traces
Lēmumā 2004/292/EK paredzētās TRACES sistēmas uzturēšana un atjaunināšana ir atļauta par šādām summām un šādiem mērķiem:
-
EUR 500 000 īpaša aprīkojuma un tehniskā nodrošinājuma iegādei, kas nepieciešami sistēmas pieejamības un drošības prasību apmierināšanai,
-
EUR 300 000 loģistikas atbalsta nodrošināšanai, kas vajadzīgs palīdzībai sistēmas lietotājiem,
-
EUR 200 000 tehniskās apkopes nodrošināšanai, kas vajadzīga sistēmas pielāgošanai likumdošanas un tehnikas attīstībai.
2. pants
Dzīvnieku slimību izziņošanas sistēma
Lēmumā 2005/176/EK paredzētajai izziņošanas sistēmas apkopei, kā arī šai sistēmai piemērotas kartogrāfiskas programmatūras iegādei atļauts izlietot EUR 115 000.
3. pants
Informācija dzīvnieku labturības nozarē
1. Dzīvnieku labturības nozarē atļauts izlietot EUR 450 000 šādām darbībām:
-
pētījumam navigācijas sistēmas specifikāciju definēšanai saskaņā ar Regulas (EK) Nr. 1/2005 I pielikuma VI nodaļas 4. punktu,
-
pētījumam par informācijas un sakaru tehnoloģiju attīstību saistībā ar satelītu navigācijas iekārtām, kas ļauj uzlabot oficiālo pārbaužu efektivitāti šai nozarē.
2. “Eurobarometer” aptaujas veikšanai par patērētāju attieksmi pret dzīvnieku labturību lopkopībā atļauts izlietot EUR 250 000.
3. Komisijas ziņu publicēšanai par Kopienas likumdošanu attiecībā uz dzīvnieku aizsardzību atļauts izlietot EUR 145 000.
4. pants
To darbību finansēšanai, kas minētas 1., 2. un 3. pantā, un līgumslēdzēju atlasei jānotiek saskaņā ar spēkā esošo pamatlīgumu.
Briselē, 2005. gada 5. augustā

Labels: 12
15
6